Nepi: ‘Ons hande is skoon’ | Netwerk24
Deur Hanlie Stadler 24 Mei 2019 11:54
Die Aupark Kosice Winkelsentrum in Slowakye wat aan Nepi Rockcastle behoort.
Nepi, een van die eiendomsfirmas wat verlede jaar midde-in ’n storm oor beweerde binnehandel was, sê die enigste ondersoek wat hom nog betrek, handel oor aandeletransaksies deur derde partye.
Die Gedragsowerheid vir Finansiële Dienste (FSCA), die owerheid wat onder meer waghou oor genoteerde firmas se doen en late, het in Maart ’n ondersoek na binnehandel gesluit. In Mei is die ondersoek na moontlike vals en misleidende verslagdoening gesluit.
Die sluiting van die ondersoeke beteken geen wangedrag kon deur die maatskappy se werknemers of sy direkteure gevind word nie.
Die enigste ondersoek wat voortduur, gaan oor “moontlik verbode verhandelingspraktyke”, maar dit gaan oor derde partye wat na bewering Nepi-aandele verhandel het.
Nepi wys daarop dat die onafhanklike navorsingsfirma Sustainalytics in April bevind het dat die maatskappy ’n lae risiko loop dat probleme met korporatiewe beheer, omgewing- of maatskaplike sake ’n finansiële impak op Nepi sal hê. Nepi het lae blootstelling aan dié probleme en bestuur dit “toepaslik”. Sy korporatiewe beheer word as “sterk” aangeprys.
Meer oor: Nepi Rockcastle | Gedragsowerheid Vir Finansiële Dienste | Korporatiewe Beheer | Fsca | Binnehandel
Nepi sê Viceroy-verslag berus op ‘foute’